S p r á v a
 o uskutočnení sumarizácie finančných požiadaviek vyplývajúcich z delimitačných protokolov na vysporiadanie majetku, zanedbanú údržbu škôl a školských zariadení a modernizačný dlh, v súlade so stratégiou rozvoja regionálneho školstva a návrhu na riešenie modernizačného dlhu a o vysporiadaní vykvantifikovaných prevádzkových dlhov za roky 
2002-2003 voči obciam 

Úvod

S p r á v u  o uskutočnení sumarizácie finančných požiadaviek vyplývajúcich z delimitačných protokolov na vysporiadanie majetku, zanedbanú údržbu škôl a školských zariadení a modernizačný dlh, v súlade so stratégiou rozvoja regionálneho školstva a návrhu na riešenie modernizačného dlhu a o vysporiadaní vykvantifikovaných prevádzkových dlhov za roky 2002-2003 voči obciam predkladá Ministerstvo školstva Slovenskej republiky na základe uznesenia vlády SR č. 1098/2004 bodu B.1. a uznesenia vlády SR č. 715/2004 bodov B.9., B.10. K riešeniu uvedenej problematiky ministerstvo školstva uskutočnilo niekoľko rozporových konaní so zástupcami Združenia miest a obcí na Slovensku (Prílohy zápisníc č. 1 -3).
	Ministerstvo školstva Slovenskej republiky, v rámci realizácie reformy verejnej správy na úseku školstva, sleduje prenesenie čo najväčšieho počtu kompetencií na orgány územnej samosprávy s cieľom zabezpečiť jednoduchšie a racionálnejšie riadenie škôl a školských zariadení. Jednou z najvýznamnejších prenesených kompetencií od 1. júla 2002 je zriaďovateľská funkcia voči školám a školským zariadeniam z okresných úradov a krajských úradov na obce a samosprávne kraje. Prechodom zriaďovateľskej funkcie z orgánov miestnej štátnej správy na orgány územnej samosprávy začali vznikať rozpory medzi odovzdávajúcimi a preberajúcimi organizáciami. Nakoľko tieto rozpory v niektorých prípadoch pretrvávajú do dnešných dní bolo Ministerstvo školstva Slovenskej republiky v spolupráci so Združením miest a obcí na Slovensku ( ďalej len ZMOS)  predmetným uznesením vlády Slovenskej republiky zaviazané uskutočniť sumarizáciu finančných požiadaviek vyplývajúcich z delimitačných protokolov. 
Cieľom predkladaného materiálu je zistenie skutočného stavu a nárokov územnej samosprávy na odstránenie nedostatkov uvádzaných v delimitačných protokoloch. 
V záujme relevantného narábania s pojmami je potrebné definovať „Delimitačný protokol“, ktorý je chápaný ako administratívny dokument, ktorý vyjadruje prevod majetku a kompetencií na iný subjekt. Sám o sebe nezakladá, nemení ani neruší právne vzťahy. 
Pojem „oprávnené finančné nároky spojené s delimitáciou majetku“ platná legislatíva upravujúca prechody kompetencií a prechod majetku z vlastníctva štátu do vlastníctva obcí a vyšších územných celkov nepozná a ani nerieši prípady finančných nárokov v súvislosti s prechodom vlastníctva predmetného majetku. Zákon č. 447/2001 Z.z., ktorým sa mení a dopĺňa zákon č. 138/1991 Zb. o majetku obcí v znení neskorších predpisov v § 14b obsahuje povinnosť vyčíslenia nákladov na nevyhnutné opravy nehnuteľností v písomnom protokole (delimitačnom protokole) o odovzdaní nehnuteľnosti do vlastníctva obce, avšak neupravuje nárok obce na úhradu vyčíslených nákladov. Obdobne upravuje danú problematiku aj § 5 zákona č. 446/2001 Z.z. o majetku vyšších územných celkov v znení neskorších predpisov.   

A.	Proces vysporiadania majetku delimitovaného z orgánov miestnej štátnej správy na orgány územnej samosprávy

Ministerstvo školstva Slovenskej republiky pri plnení bodu B.5 uznesenia vlády SR č. 715/2004 v mesiacoch august a september prostredníctvom krajských školských úradov  získavalo údaje o majetku delimitovanom z orgánov miestnej štátnej správy na orgány územnej samosprávy a prišlo k záveru, že údaje týkajúce sa finančných nárokov na splnenie tejto úlohy sú veľmi rozdielne. Orgány územnej samosprávy v delimitačných protokoloch častokrát neuvádzali finančné požiadavky na vysporiadanie majetku, zanedbanú údržbu a požiadavky týkajúce sa modernizácie škôl a školských zariadení a podpísali ich bez pripomienok, podmienok alebo ďalších požiadaviek (Príloha č. 4). Pri opakovanom zisťovaní finančných nárokov krajskými školskými úradmi potrebných pre spracovanie sumarizácie delimitačných protokolov sa tieto údaje začali dodatočne objavovať ako oprávnené finančné nároky orgánov územnej samosprávy a k 31. decembru 2004 dosiahli výšku 7 648 622 756,- Sk (Príloha č.5). Z nich bolo požadovaných na vysporiadanie majetku 266 000 689,- Sk na modernizačný dlh 4 452 227 497,- Sk a na zanedbanú údržbu 2 930 394 570,- Sk. Tieto finančné nároky boli po konečnej sumarizácii v obrovskom rozdiele s požiadavkami zistenými k 30. septembru 2004, kedy boli vykvantifikované na finančnú čiastku 877 454 942,- Sk (Príloha č. 4). Vykazovaný finančný rozdiel je 6 771 167 814,- Sk. Tento finančný nárast riešilo ministerstvo školstva na prvom rozporovom konaní dňa 13. januára 2005 so zástupcami ZMOS-u, na ktorom sa prijali spoločné závery, vyriešiť v prvej etape požiadavky orgánov územnej samosprávy v oblasti vysporiadania majetku, ktoré sa považujú za prioritné. Ďalej bolo prijaté, že problematike spojenej s vysporiadaním modernizačného dlhu a zanedbanej údržby je potrebné venovať zvýšenú pozornosť, s cieľom možnosti vypracovania spoločného koncepčného materiálu (MŠ SR a ZMOS), čo je v súlade s bodmi B.1., C.1. a C.2. uznesenia vlády SR č. 715/ 2004. Úlohou tohto materiálu bude navrhnúť postupné riešenie modernizačného dlhu a zanedbanej údržby v priebehu niekoľkých rokov.  
Na základe zistenia rozdielov vo finančných požiadavkách orgánov územnej samosprávy na vysporiadanie majetku bol v mesiaci január 2005 zopakovaný zber požadovaných údajov prostredníctvom krajských školských úradov  (Príloha č. 6/a, 6/b) a orgánov  ZMOS-u (Prílohy č. 7 a č. 8), ktoré si po svojej linke tiež zisťovalo relevantné údaje územnej samosprávy. K 31. januáru 2005 krajské školské úrady vykazovali finančné požiadavky na vysporiadanie majetku vo výške 273 551 027,- Sk a zástupcovia ZMOS –u  vykazovali čiastku 445 631 881,- Sk. Získané údaje sa odlišujú a vytvárajú pre vládu Slovenskej republiky obraz nejednotne vykazovaných požiadaviek na vysporiadanie majetku orgánmi územnej samosprávy. Rozdiel predstavuje 172 080 854,- Sk. 

B.	Zanedbaná údržba a modernizačný dlh škôl a školských zariadení v zriaďovateľskej pôsobnosti orgánov územnej samosprávy

Prijatím zákona SNR č. 542/1990 Zb. o štátnej správe v školstve a školskej samospráve v znení zákona č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov, prešla od 1. júla 2002  zriaďovateľská pôsobnosť škôl a školských zariadení uvedených v §4 a § 4a citovaného zákona z orgánov miestnej štátnej správy na orgány územnej samosprávy. Touto zmenou kompetencií prešiel prostredníctvom delimitácie aj majetok týchto škôl a školských zariadení z orgánov miestnej štátnej správy do pôsobnosti orgánov územnej samosprávy. Ministerstvo školstva Slovenskej republiky na zabezpečenie tohto procesu vydalo „Metodický pokyn MŠ SR z 24. mája 2002 č. 225/2002-95  pre krajské úrady a okresné úrady k prechodu majetku Slovenskej republiky do vlastníctva obcí a vyšších územných celkov“. Proces odovzdávania majetku v jednotlivých mestách a obciach, alebo samosprávnych krajoch sa nerealizoval jednotne. Vznikali rozpory medzi odovzdávajúcimi a preberajúcimi subjektami z dôvodu nekompletnosti požadovaných dokladov ( napr. majetkové vysporiadanie, revízne správy budov a pod.), ktoré pretrvávajú do dnešných dní. Orgány územnej samosprávy poukazujú na zlý technický stav budov, zanedbanú údržbu, nevysporiadanie majetku a pod. a požadujú od štátu finančne doriešiť tento nevyhovujúci stav zapríčinený orgánmi štátnej správy.   

Ministerstvo školstva Slovenskej republiky pri zisťovaní relevantných podkladov pre spracovanie sumarizácie finančných požiadaviek orgánov územnej samosprávy zahrnutých do delimitačných protokolov pre oblasť zanedbanej údržby a modernizačný dlh, postupovalo jednotne na celom území Slovenskej republiky. Zistilo, že k 31. decembru 2004 sa tieto finančné požiadavky vykvantifikovali pre modernizačný dlh vo výške 4 452 227 497,- Sk a na zanedbanú údržbu 2 930 394 570,- Sk (Príloha č. 5). Podľa záverov z rozporového konania konaného dňa 13. januára 2005, ako sa uvádza vyššie, je potrebné vypracovať koncepciu postupného riešenia týchto problémov v priebehu nasledujúcich rokov, nakoľko zástupcovia ZMOS-u predpokladajú, že uvádzané finančné požiadavky nedostatočne pokrývajú skutočné požiadavky orgánov územnej samosprávy a bude ich potrebné doriešiť v dlhšom časovom horizonte. 

 C. Stratégia rozvoja škôl a školských zariadení v zriaďovateľskej    pôsobnosti orgánov územnej samosprávy 

Predkladaná správa chce informovať o postupnom riešení Ministerstva školstva Slovenskej republiky tejto úlohy v súlade so stratégiou rozvoja regionálneho školstva, ktorá vyplýva z koncepčných zámerov materiálu „Milénium“ Národný program výchovy a vzdelávania v Slovenskej republike na najbližších 15 až 20 rokov. Národný program vychádza z dvanástich pilierov ktoré riešia oblasti:
1. byť vo svete, Európe, na pulze moderného času, vedy, výskumov, poznatkov a pritom ostať 
    sebou,
2. zaviesť do praxe teóriu tvorivo – humánnej výchovy,
3. zmeniť obsah učiva, redukovať ho, urobiť ho funkčnejším, kontrolovateľnejším  
    a životnejším,
4. diverzifikácia ciest, spôsobov, metód a foriem vzdelávania a výchovy,
5. profesionalizácia a decentralizácia riadenia,
6. učiteľ – rozhodujúci činiteľ vo výchove,
7. finančné zabezpečenie moderného výchovno-vzdelávacieho systému,
8. podporné služby škole,
9. informačné technológie,
10. ovládanie cudzích jazykov,
11. odborné celoživotné vzdelávanie,
12. zabezpečenie transformácie školstva.
Z uvedeného vyplýva, že stratégia rozvoja regionálneho školstva je dostatočne rozpracovaná a jej plnenie je záväzné aj pre nových zriaďovateľov (obce, mestá a samosprávne kraje) škôl a školských zariadení v priebehu celej transformácie školstva. Ministerstvo školstva Slovenskej republiky s týmto zámerom pripravilo všeobecne záväzné právne predpisy, ktoré umožnia, aby riadenie škôl a školských zariadení bolo racionálnejšie a efektívnejšie, bez negatívnych dôsledkov na kvalitu výchovno-vzdelávacieho procesu.
          
          Z dôvodu decentralizácie verejnej správy a s pripravovanými zmenami v oblasti organizácie miestnej štátnej správy od 1.januára 2004 vznikla potreba legislatívne zosúladiť financovanie regionálneho školstva a z toho dôvodu Národná rada Slovenskej republiky schválila zákon č. 597/2003 Z.z. o financovaní základných škôl, stredných škôl a školských zariadení v znení neskorších predpisov a vláda Slovenskej republiky schválila nariadenie vlády SR č. 2/2004 Z. z., ktorým sa ako vykonávacím predpisom k zákonu ustanovujú podrobnosti rozpisu finančných prostriedkov zo štátneho rozpočtu jednotlivým školským subjektom.  

Týmito všeobecne záväznými právnymi predpismi sa sledovali ciele :
a)	zaviesť spravodlivosť a transparentnosť do systému financovania regionálneho školstva,
b)	zacieliť systém financovania na žiaka ( zákazníka – odberateľa vzdelávacích služieb ),
c)	vytvoriť motivačné prostredie na racionálne riadenie škôl a školských zariadení ich zriaďovateľmi.

          Zákon č. 597/2003 Z.z. v znení neskorších predpisov zabezpečuje všetkým školám a školským zariadeniam  finančné prostriedky na základe rovnakých kritérií. Výška pridelených finančných prostriedkov zo štátneho rozpočtu  je daná jednoduchými a transparentnými pravidlami a každý školský subjekt má možnosti reálne ovplyvňovať výšku týchto prostriedkov. Zákon transparentným spôsobom  diferencuje jednotlivé typy škôl a školských zariadení tak, aby výška rozpísaných finančných prostriedkov zohľadňovala objektívne rozdiely v nákladoch na žiaka podľa druhu a typu školy, klimatických podmienok v mieste školy, ako aj podľa ďalších kritérií upresnených v nariadení vlády č. 2/2004 Z. z.
          
Nový zákon motivuje školy, aby zmenili svoj vzťah k žiakom, aby sa snažili napĺňať jeho požiadavky na kvalitu vzdelávania. Zákon už krátko po nadobudnutí účinnosti začal vytvárať vhodné podmienky pre zriaďovateľov, aby mohli prijímať racionalizačné opatrenia úmerné poklesu populačnej krivky a konkrétnym potrebám regiónu bez obavy, že sa im príspevok zo štátneho rozpočtu v ďalšom roku zníži.

          Štát podľa tohto zákona zabezpečuje prenesený výkon štátnej správy v školách na základe normatívov a počtu žiakov.
V súvislosti s fiškálnou decentralizáciou sa mení spôsob financovania základných umeleckých škôl a školských zariadení v zriaďovateľskej pôsobnosti obcí a samosprávnych krajov. Tieto školské subjekty nie sú od 1. januára 2005 financované zo štátneho rozpočtu, ale z výnosu dane z príjmov fyzických osôb, ktoré sú rozdeľované a poukazované do rozpočtov obcí a samosprávnych krajov prostredníctvom daňových úradov. Z rozpočtovej kapitoly Ministerstva školstva Slovenskej republiky sú od 1. januára 2005 financované všetky školy a školské zariadenia v zriaďovateľskej pôsobnosti krajských školských úradov, súkromných a cirkevných zriaďovateľov. 
          
Z toho dôvodu bolo potrebné predložiť do legislatívneho procesu návrh novelizácie nariadenia vlády č. 2/2004 Z. z. Účelom novelizovaného nariadenia vlády č. 2/2004 Z. z. je zosúladiť podrobnosti rozpisu finančných prostriedkov pre regionálne školstvo so zákonom č. 597/2003 Z. z. o financovaní základných škôl, stredných škôl a školských zariadení, ktorý bol prijatím zákona č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov novelizovaný. 

D. Vysporiadanie vykvantifikovaných prevádzkových dlhov za roky 2002-2003 voči obciam

	Uznesenie vlády Slovenskej republiky č. 1221 zo dňa 17. decembra 2003 stanovilo ďalšie dofinancovanie prevádzkových nákladov regionálneho školstva  v roku 2003 vo výške 300 mil. Sk. Spôsob rozdelenia finančných prostriedkov bol  schválený uznesením vlády Slovenskej republiky č. 78 z 28. januára 2004. 
       V súlade s uznesením vlády Slovenskej republiky č. 78 bolo vykonaných 152 predbežných kontrol na neuhradené faktúry u vybraných zriaďovateľov. Kontroly vykonali zamestnanci MŠ SR, MF SR a KŠÚ:
•	MŠ SR                                                           16 kontrol na obciach
•	MF SR prostredníctvom SFK                        37 kontrol na obciach a 8 kontrol na VÚC
•	KŠÚ                                                                91 kontrol na obciach
S p o l u : 152 kontrol, z toho na mestách a obciach 144 kontrol a na vyšších územných celkoch 8 kontrol.

	Na základe zistených nedostatkov z kontrol sa u ďalších zriaďovateľov vykonal nový zber údajov v máji 2004. Zriaďovateľom, u ktorých boli vykonané kontroly, Ministerstvo školstva Slovenskej republiky  poukázalo finančné čiastky vo výške uznaných záväzkov.
	
	Zriaďovateľom, u ktorých neboli vykonané kontroly boli poukázané finančné prostriedky vo výške hlásení, ktoré zozbieralo ministerstvo školstva v máji 2004.

	Z uvoľnených finančných prostriedkov v objeme 300 mil. Sk bola zriaďovateľom škôl a školských zariadení do 30. júna 2004 poskytnutá výška 289 898 tis. Sk, z toho:

•	obciam vo výške 				206 026 tis. Sk
•	vyšším územným celkom vo výške      	77 865 tis. Sk
•	krajským školským úradom vo výške        	  6 007 tis. Sk.

       Okrem oddĺženia  poskytlo Ministerstvo školstva Slovenskej republiky obciam  na prechodné zmierňovanie rozdielov vyplývajúcich z uplatňovania zákona NR SR č. 597/2003 Z. z. o financovaní základných škôl, stredných škôl a školských zariadení (§ 9 ods. 2 cit. zákona) v rámci normatívnych finančných prostriedkov finančný objem 183 157 tis. Sk , z toho na originálne kompetencie 39 843 tis. Sk a na prenesené kompetencie  cca  143 314 tis. Sk. Ministerstvo školstva Slovenskej republiky považuje týmto dlhy voči obciam z rokov 2002 a 2003 za vyrovnané.

E.  Záver a návrhy na riešenie

E 1.: Vysporiadanie delimitovaného majetku

V zmysle uznesenia vlády č. 715/2004  bod B.1. navrhujeme, aby Ministerstvo financií predložilo na rokovanie vlády Slovenskej republiky  návrh postupu doriešenia vlastníckych práv k nehnuteľnostiam delimitovaným pri realizácii zákona č. 416/ 2001 Z. z. s využitím podkladov uvedených v prílohách č. 6/a, 6/b a č. 7 a 8. 

E 2. : Návrh riešenia zanedbanej údržby a modernizačného dlhu

Ministerstvo školstva Slovenskej republiky na základe zistených požadovaných finančných prostriedkov zo štátneho rozpočtu orgánmi územnej samosprávy musí konštatovať, že zisťovanie oprávnených finančných nárokov na zanedbanú údržbu po dvoch rokoch od odovzdania budov škôl a školských zariadení novým zriaďovateľom je veľmi obtiažne, ak tieto skutočnosti neboli uvádzané v delimitačných protokoloch. Pri zisťovaní relevantných údajov od orgánov územnej samosprávy bolo zistené, že napr. jedno krajské mesto vyradilo zo siete škôl a školských zariadení štyri základné školy a niekoľko materských škôl, hodnota takto získaných prázdnych budov je niekoľko miliónov, ale zároveň žiada niekoľko tisíc korún na vypracovanie geometrických plánov. Z uvedenej skutočnosti navrhujeme, aby riešenie zanedbanej údržby a modernizačného dlhu vychádzalo z použitia finančných prostriedkov získaných za predaj budov zrušených škôl a školských zariadení (k 1. 9. 2004 bolo zrušených 411 škôl a školských zariadení, spojených ZŠ a MŠ v počte 443, združených stredných škôl 99)alebo za ich prenájom, na údržbu existujúcich budov škôl a školských zariadení alebo ich modernizáciu v ich zriaďovateľskej pôsobnosti.   
Ďalšie prostriedky na modernizáciu môžu obce a samosprávne kraje získať z Európskych fondov.
Navrhujeme, aby Ministerstvo financií Slovenskej republiky zvážilo uvedené skutočnosti pri predkladaní návrhu postupu v zmysle uznesenia vlády SR č. 715/2004 bod B.1.